FI Euroopan unionin virallinen lehti L 138/70

KOMISSION TÄYTÄNTÖÖNPANOASETUS (EU) N:o 486/2014,

annettu 12 päivänä toukokuuta 2014,

tehoaineen fenbutatinaoksidi hyväksynnän peruuttamisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja täytäntöönpanoasetuksen (EU) N:o 540/2011 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan toisen vaihtoehdon ja 78 artiklan 2 kohdan,

sekä katsoo seuraavaa:

(1) Fenbutatinaoksidi sisällytettiin komission direktiivillä 2011/30/EU (2) neuvoston direktiivin 91/414/ETY (3) liitteessä I olevaan tehoaineiden luetteloon sillä edellytyksellä, että asianomaiset jäsenvaltiot varmistavat, että hakija, jonka hakemuksesta fenbutatinaoksidi on sisällytetty kyseiseen liitteeseen, toimittaa vahvistavia lisätietoja epäpuhtauden SD 31723 genotoksikologisesta potentiaalista ja ekotoksikologisesta merkityksellisyydestä sekä formulaatin osalta spektristä, varastointistabiilisuudesta ja analyysimenetelmistä viimeistään 31 päivänä toukokuuta 2013.

(2) Direktiivin 91/414/ETY liitteeseen I sisältyviä tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

(3) Hakija, jonka hakemuksesta fenbutatinaoksidi oli hyväksytty, ei toimittanut mitään vahvistavia tietoja määräaikaan eli 31 päivään toukokuuta 2013 mennessä. Se oli ilmoittanut komissiolle 27 päivänä kesäkuuta 2013 päivätyllä sähköpostiviestillään, ettei se aikonut toimittaa kyseisiä tietoja.

(4) Tämän vuoksi on aiheellista peruuttaa fenbutatinaoksidin hyväksyntä.

(5) Komission direktiivi 2011/30/EU olisi sen vuoksi kumottava.

(6) Täytäntöönpanoasetuksen (EU) N:o 540/2011 liitettä olisi muutettava vastaavasti.

(7) Jäsenvaltioille olisi annettava aikaa fenbutatinaoksidia sisältävien kasvinsuojeluaineiden lupien peruuttamiseen.

(8) Jos jäsenvaltiot myöntävät fenbutatinaoksidia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 18 kuukauden kuluttua tämän asetuksen voimaantulosta.

(9) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Hyväksynnän peruuttaminen

Peruutetaan tehoaineen fenbutatinaoksidi hyväksyntä.

2 artikla

Direktiivin 2011/30/EU kumoaminen

Kumotaan direktiivi 2011/30/EU.

3 artikla

Täytäntöönpanoasetuksen (EU) N:o 540/2011 muuttaminen

Poistetaan täytäntöönpanoasetuksen (EU) N:o 540/2011 liitteessä olevasta B osasta fenbutatinaoksidia koskeva rivi 331.

4 artikla

Siirtymätoimenpiteet

Jäsenvaltioiden on peruutettava fenbutatinaoksidia tehoaineena sisältävien kasvinsuojeluaineiden hyväksynnät viimeistään 2 päivänä joulukuuta 2014.

5 artikla

Siirtymäaika

Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 2 päivänä joulukuuta 2015.

6 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä toukokuuta 2014. Komission puolesta Puheenjohtaja José Manuel BARROSO

(1) EUVL L 309, 24.11.2009, s. 1.

(2) Komission direktiivi 2011/30/EU, annettu 7 päivänä maaliskuuta 2011, neuvoston direktiivin 91/414/ETY muuttamisesta fenbutatinaoksidin sisällyttämiseksi siihen tehoaineena ja päätöksen 2008/934/EY muuttamisesta (EUVL L 61, 8.3.2011, s. 14).

(3) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(4) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).